АҞӘА, мшаԥы 28 - Sputnik. Урыстәыла адәныҟатәи аусқәа рминистр Сергеи Лавров РИА Новости аинтервиу аҭо Врбетице иҟаз аԥжәарақәа рзы Чехиа аиҳабыреи ахада Милош Земани рҳәамҭа шизофрениоуп ҳәа ахиҳәааит.
"Сара ари азҵаара алацәажәарагьы сҭахым, избанзар исзеилкаауам, схы иԥнаҟом ирҭахыз. Сериал бааԥсык уахәаԥшуашәа угәы ҟалоит, ирҳәо ануаҳауа. Ари аҭоурых аҿы ашизофрениа ҵаулаӡаны аҭыԥ амоуп", - ҳәа иҳәоит Лавров.
Атәыла ахада Земан аус ҭҵаатәуп аниҳәо, аҳәаанырцәтә агентцәақәак рҟынтә адиверсиа аҭыԥ амазар шауа мап ацәикуам ҳәа иҳәоит аминистр.
"Аха иара 2014 шықәса рзы абри абџьарҵәахырҭаҿы аусзуҩцәа инықәрыҩрны рхы мҩаԥыргоит ҳәа уажәтәи Чехиа аԥыза-министр Бабиш зхадараҿы дыҟоу аиҳабыра ирыларҳәаз ахҭыс аверсиагьы азхьаԥшра аҭахуп ҳәа ишьоит. Земан арҭ ашықәсқәа зегьы ирзаҿаԥымҽыз аверсиагьы шәазхьаԥш ҳәа азгәеиҭоит ауп. Уажәы иара аԥсадгьыл аԥсахыҩ ҳәа изырҳәоит. Апарламент ахада иҳәеит аверсиақәа зегьы азгәаҭатәуп ҳәа ҳәо Земан аҳәынҭқарратә маӡа ааиртит ҳәа", - иҳәеит Лавров.
"Абри акәӡами шизофрениа захьӡу? ", - иҳәеит аминистр.
Врбетице иҟалаз ахҭыс
Земан мшаԥы 25 рзы Врбетице иҟалаз ахҭыс иадҳәаланы дықәгылеит. Атәылауаа рахь авидеоааԥхьараҿы иҳәеит аусҭҵаара ишаҿу, ишыҟоу аверсиақәа ҩба – аҵәахырҭа аусзуҩцәа иазҟазамкәа рхымҩаԥгашьеи аҳәаанырцә маҵзура ахаҭарнакцәа аԥжәара мҩаԥыргеит ҳәеи. Убри аан иҳәеит аусҭҵаара алкаақәа ирзыԥштәуп ҳәа. Земан иҳәеит урыстәылатәи агентцәа аԥжәара иалахәуп ҳәа шьақәырӷәӷәахар Урыстәыла ахәԥса ақәҵахоит ҳәа.
Аԥыза-министр Андреи Бабиш мшаԥы 17 рзы иҳәеит Врбетицатәи ахҭыс Урыстәылатәи амаҵзурақәа алахәуп ҳәа агәаанагара шрымоу Чехиа аиҳабыра. Кремль ари иҵаҵӷәыдоу цәажәароуп ҳәа ахнаҳәааит. Убри аан Чехиантәи 18 дипломат ықәырцеит, Москва персона нон грата ҳәа 20-ҩык Чехиа Ацҳаражәҳәарҭа аусзуҩцәа атәыла иалнацеит.
Чехиа адәныҟатәи аусқәа рминистр Иакуб Кулганек адипломатцәа шәырхынҳәыроуп ҳәа адҵа ҟаиҵеит. Уи аҭак аныҟамла Прага Урыстәыла Ацҳаражәҳәарҭа аилазаара ркьаҿтәуп ҳәа иқәгылеит.
Сергеи Лавров РИА Новости иеиҭаз аинтервиу ду урысшәала шәаԥхьар ҟалоит абра>>
АҞӘА, нанҳәа 5 - Sputnik. WhatsApp зҽызҵәахуа афотоқәеи авидеоқәеи рынашьҭра афункциа аартхоит ҳәа рҳәеит аилахәыра ахаҭарнакцәа.
Ахархәаҩцәа рфотосахьақәеи авидеоқәеи рышьҭлар алшоит аопциа "Знык ахәаԥшра" ацхыраарала. Афотосахьақәеи авидеоқәеи знык урыхәаԥшуеит нас ианыҵуеит.
Ари аҩыза афункциа аус ауеит Instagram аҿы: изауа акнопка дақәыӷәӷәоит, асахьа ма авидео ибоит, уи анаҩс урҭ ықәҵуеит.
WhatsApp аҿы ирҳәом ари ишаанамго изауыз скринрекордер ала аҭаҩра илшом ҳәа.
АҞӘА, нанҳәа 4 - Sputnik. Нанҳәамзазы урыстәылатәи атуристцәа ПЦР-тестқәеи, алаҵа шрымоу азы асертификатқәеи рыда урыстәылатәи акурортқәа реиԥш аҳәаанырцә тәылақәа рахьгьы ицар алшоит, абри атәы аанацҳауеит РИА Новости.
Зегь раасҭа аҭахра рымоуп Аԥсны, Албаниа ҳәа аҳәоит амаҵзура TUI Россия.
"Аԥсны аԥсшьараз атуристцәа Шәачанӡа иааиуеит, заа рынхарҭа ҿарҵар рылшоит. Албаниаҟа аҳҭнықалақь Тирану аҳаирбаӷәазахь "Уральские авиалинии" аҳаирпланқәа ишиашоу иԥроит Москвантә, Самарантә, Екатеринбургнтә", - азгәанаҭоит TUI Россия.
2019 шықәса аахыс раԥхьаӡа Албаниа аҭаара маншәалахеит Москвантә Тирануҟа ачартертә реисқәа аныбжьала.
Иҟоуп еиҭа атәылақәа Черногориеи Доминиканеи реиԥш ПЦР-тест ада уздызкыло, аха арҭ атәылақәеи Урыстәылеи ишиашоу аҳаиртә еимадара рыбжьам.
"ПЦР-тестқәа рыда уздызкыло атәылақәа иреиуоуп иара убасгьы Мексикеи Египети", - рҳәоит Anex Tour апресс-маҵзураҿы.
Аилахәыраҿ ирҳәеит нанҳәамзазы ҩыџьа Мексика рыԥсшьара бжьаха-бжьымш рыҩныҵҟа 161,3 нызқь шаго, Египт - 107 000.
"Урыстәыла аҩныҵҟа, иаҳҳәап Калининград, ҩыџьа иара абри аамҭазы иршәароуп 58,4 нызқь мааҭ", - азгәанаҭоит Anex Tour.
Атуроператорцәа иазгәарҭоит, Краснодартәи атәылаҿацә нанҳәа 1 аахыс иалагалоу аԥҟара ҿыцқәа ирхырҟьаны, нанҳәа-цәыббра азы Аԥсны, Ҟрым, Ҭырқәтәыла рахь аԥсшьаҩцәа рцара еизҳар шауа.
АҞӘА, нанҳәа 5 – Sputnik, Бадраҟ Аҩӡба. COVID-19 амазаара аҭҵааразы ПЦР-лабораториа Гагра аусура иазырхиоуп ҳәа иҳәеит Аԥсны Агәабзиарахьчара аминистр Едуард Быҭәба.
"Гагратәи алабораториа аусура ишаалагалак Аҟәатәи абактериологиатә лабораториа еиҳа ахы иақәиҭхоит. Алабораториаз ауада аремонт азуын Гагра араион ахадара амчала. Ахархәагақәа аахәан ареспубликатә биуџьет аԥарақәа рыла", - иҳәеит иара.
Аминистр иазгәеиҭеит алабораториа 200 рҟынӡа биоматериал уахыки-ҽнаки рыла адкылара шалшо. Ԥхынгәы 22 аахыс алабораториа атест режим ала аусура мҩаԥнагон.
Уи адагьы Едуард Быҭәба иҳәеит ареспубликатә биуџьет COVID-19 аламырҵәара иазнархаз аԥарақәа рыхәҭак ала Очамчыра алабараториа шаартхо.
"Иахьазы Очамчыратәи алабараториа аперсонал Ареспубликатә санитар-бактериологиатә лабораториаҿы аԥышәа иахысуеит" - иҳәеит иара.
Алабораториа аусура иалагоит атехникатәии адокументациатәии ҟазшьа змоу азҵаарақәа рҭыԥ ишықәҵахалак, аперсонал шазыҟаҵахалак.